Stasio Kudoko vila

**Stasio Kudoko vila** – gyvenamasis pastatas Kauno mieste, Žaliakalnio šlaite, prie laiptų, nusileidžiančių į Naujamiestį V. Mykolaičio-Putino gatvės ašyje. Aukščiau praeina Vaižganto gatvė, žemiau, pašlaitėje – K. Būgos. Nuo praeivių sklypas su namu atskirtas aukšta laiptuota mūro tvora, atkartojančia laiptų aikšteles, brandžių medžių sodu. Tai vienas iš tarpukario Kauno modernizmo architektūrą reprezentuojančių objektų. Nuo 1992 m. įrašytas į Kultūros vertybių registrą, 2015 m. įtrauktas į Europos paveldo ženklo sąrašą. 

## Istorija

Architektas Stasys Kudokas buvo vienintelis iš Lietuvos architektų, apsigynęs teisę projektuoti Italijoje ir kitose Vakarų Europos valstybėse. Vila buvo S. Kadoko sau susiprojektuoti šeimos namai. Iškilo 1937 m., kai jis tuo pat metu statė Kauno Karininkų ramovę, vykdė kitus reikšmingus projektus. Šeimos namams statyti išsirinktas kalno šlaitas. Daugeliui tai galėjo atrodyti kaip nepatogi vieta, reikalaujanti sudėtingesnio ir brangesnio statybininkų darbo. Tačiau projekto autorius čia įžvelgė ir privalumus, visų pirma dėl atsiveriančios miesto panoramos. 

Kudokai naujuose namuose gyveno neilgai. Prasidėjus Sovietų okupacijai, 1944 m. jie pasitraukė į Vakarus. Prie namo įėjimo vartų, šlaito laiptų aikštelėje, 1998 m. įrengta memorialinė plokštė (skulp. Virginija Babušytė-Venckūnienė) su įrašu: „Namą V. Mykolaičio-Putino g. 11 projektavo, statė ir jame 1938–1944 m. gyveno žymus architektas dr. S. Kudokas. Mirė 1988 m. Los Andžele“.
 
## Architektūra

Profesionalų architekto braižą išduoda skiriamas dėmesys pastato dekoratyvumui, detalėms. Romoje praleisti studijų metai įtakojo būdingų arkų ir dekoratyvinių elementų taikymą. Šiame name S. Kudokas pirmąkart panaudojo Italijoje populiarias arkines lodžijas – galerijas, kurias po to pamėgo ir kiti projektuotojai bei užsakovai.
 
Miestietišką vilą primenantis pastatas su plokščiu stogu, tiesiomis linijomis išdėstytais langais, dideliu balkonu, arkomis, išskirtine laiptine. Laiptai buvo viena architekto kūrybos nišų – statomuose objektuose jie kūrė jaukias terasas namų kiemuose, įvairių pastatų atšlaitėse. Ši vila apėmė virš 600 m² ploto, todėl šeimos poreikiams buvo per didelė. Nuo pat pradžių ji buvo projektuojama su atskiru butu nuomai. Namų aplinkoje buvo įrengtas renesanso įkvėptas sodas, baseinėlis su fontanu. Namo išorinė siena virš arkados papuošta arkine niša su profiliuota trauka, kur įstatyta skulptūrėlė „Motinystė“ (skulp. Bronius Pundzius). Antrajame pastato aukšte įrengtas garažas nuosavam automobiliui. Įvažiuojama iš aukščiau už namą esančio akligatvio nuo Vaižganto gatvės. 

Architekto apartamentai užėmė visą antrąjį ir dalį pirmojo aukšto, kur prie įėjimo buvo darbo kambarys – studija. Pašlaitės pusėje pirmojo aukšto dalyje įrengtas kitas, trijų kambarių butas. Stogas buvo plokščias – su terasa, nuo kurios atsivėrė miesto vaizdai. 9–ajame dešimtmetyje pakeista stogo forma iš plokščios į šlaitinę.

Pastaraisiais metais S. Kudoko name įrengti keturi gyvenamieji butai. Pastate išsaugota autentiška laiptinė su teraco pakopomis ir aikštelėmis, arkadomis, balkonais. Išlikęs autentiškas grindų parketas, lubų apvadai, dalis baldų (didelės spintos), krosnis.


Žaliakalnis, Kudokas, garažas.jpg|Galinė dalis, garažas
Kudoko laiptai, žemai.jpg|Kudoko laiptai pašlaitėje


## Šaltiniai

## Nuorodos

*  (1:05)
* Modernist Kaunas: Architecture of Optimism, 1919-1939. Nomination Dossier. 2.3.2. The villa of architect Stasys Kudokas